《北游诗二十一首 其七 清郡与郑中伯夜坐》
明代·张元凯

短筇相过话灯前，屈指漂零第几年。落叶一庭霜满地，清笳万井月中天。

孔融意气存张俭，杜甫交游老郑虔。何事倾尊不成醉，异乡头白各凄然。

作者简介：苏州吴县人，字左虞。少习《毛诗》。以世职为苏州卫指挥，督运漕粮北上，有功不得叙，自免归。悒悒不得志，以酒自放，酒酣谈天下事，慷慨风发。工诗，有《伐檀斋集》。